Ferrari F12berlinetta

Αισθητική

Το αμάξωμα της F12berlinetta έχει σχεδιαστεί από το Ferrari Styling Centre και τον οίκο Pininfarina, και μοιράζεται ορισμένα στιλιστικά στοιχεία με άλλα πρόσφατα μοντέλα της Ferrari. Αυτό περιλαμβάνει μια μπροστινή γρίλια παρόμοια με την Ferrari FF και προβολείς κοινούς με τις FF και 458 Italia. Το εσωτερικό της, που βασίζεται σε αυτό της FF, διαθέτει νέα ταπετσαρία από «Frau δέρμα» με αλουμίνιο και επένδυση από ανθρακονήματα. Επιπλέον, έχει αυξηθεί ο χώρος αποσκευών σε σχέση με την 599.

Κινητήρας

Η F12berlinetta χρησιμοποιεί ατμοσφαιρικό 12-κύλινδρο κινητήρα, διάταξης V12 σε γωνία 65° και κυβισμού 6.262 cm³, κοινό με αυτόν της Ferrari FF. Το μηχανικό αυτό σύνολο, παράγει 740 PS (544 kW, 730 hp) στις 8.250 σ.α.λ. και 690 N·m ροπής στις 6.000 σ.α.λ. (rpm), καθιστώντας την έτσι το πιο ισχυρό αυτοκίνητο δρόμου της Ferrari μέχρι σήμερα. Αυτό επιτρέπει στη F12berlinetta να επιταχύνει από 0 στα 100 km/h σε 3,1 δευτερόλεπτα και επιτάχυνση 0 – 200 km/h σε 8,5 δευτερόλεπτα, με την τελική ταχύτητα πάνω από 340 χλμ/ώρα. Ο κινητήρας της F12berlinetta έχει σχεδιαστεί ώστε να είναι πιο αποδοτικός από αυτόν της 599, καθώς επίσης και πιο ισχυρός. Το σύστημα διαχείρισης του κινητήρα έχει προσαρμοστεί με το σύστημα Hele της Ferrari, για να μειώσει την κατανάλωση καυσίμου στο ρελαντί. Η Ferrari αναφέρει ότι η F12berlinetta μπορεί να επιτύχει κατανάλωση 15,7 λίτρα/100 km (κατά 30% βελτίωση σε σχέση με την 599) και εκπέμπει 350 gr/km CO₂.

Μετάδοση

Από κοινού με τις California, 458 Italia και FF, η F12berlinetta μεταδίδει την ισχύ μέσω ενός 7-τάχυτου ημι-αυτόματου κιβωτίου ταχυτήτων διπλού συμπλέκτη, που λειτουργεί από τον οδηγό με «paddles» (μοχλούς αλλαγής ταχυτήτων) πίσω από το τιμόνι. Σε σύγκριση με παρόμοια μοντέλα, η F12berlinetta χρησιμοποιεί μειωμένες σχέσεις μετάδοσης για να φτάσει τη δύναμη του κινητήρα.

Πλαίσιο

Η F12berlinetta είναι φτιαγμένη γύρω από ένα πλαίσιο χωροδικτυώματος αλουμινίου, σε συνεργασία με τη Scaglietti. Το σασί αποτελείται από 12 διαφορετικά κράματα αλουμινίου και βελτιώνει την δομική ακαμψία κατά 20% σε σχέση με την 599, ενώ μειώνει το βάρος κατά 70 κιλά. Το κέντρο βάρους έχει χαμηλώσει κατά 25 χιλιοστά. Η κατανομή βάρους της F12berlinetta είναι 46% εμπρός / 54% πίσω.
Όπως και σε άλλα σύγχρονα μοντέλα της Ferrari, η F12berlinetta χρησιμοποιεί τα τρίτης γενιάς κεραμικά δισκόφρενα (CCM3) από άνθρακα της Ferrari, ABS, μαγνητοροϊκή ανάρτηση SCM-Ε, ένα ηλεκτρονικό διαφορικό περιορισμένης ολίσθησης, το σύστημα ελέγχου ευστάθειας ESP Premium και το σύστημα ελέγχου πρόσφυσης F1-Trac. Η σταθερότητα του αυτοκινήτου και το σύστημα ελέγχου πρόσφυσης, η ανάρτηση και άλλες ρυθμίσεις ελέγχονται από το καντράν Manettino, που ελέγχεται από το τιμόνι.

Ελαστικά

Η F12berlinetta είναι εξοπλισμένη με ελαστικά Michelin Pilot Super Sport, με προδιαγραφές 255/35ZR20 μπροστά και 315/35ZR20 πίσω.

Αεροδυναμική

Η F12berlinetta έκανε εκτενή χρήση των αεροδυναμικών τεχνικών, με βάση την Ferrari 599XX και τα προγράμματα της Formula 1, που αναπτύχθηκαν σε αεροδυναμική σήραγγα και με δοκιμές αναλύσεων της δυναμικής του αέρα. Ένα αξιοσημείωτο χαρακτηριστικό της, με σκοπό τη βελτίωση της αεροδυναμικής, είναι το Aero Bridge, ένα κανάλι αέρα που εκτείνεται από το καπό, μέσα από τις πλαγιές και κατά μήκος των πλευρών του οχήματος, δημιουργώντας ένα αποτέλεσμα που αυξάνει την αεροδυναμική πίεση. Ένα άλλο χαρακτηριστικό της, είναι η σύνδεση των αγωγών ψύξης φρένων (Active Brake Cooling), που ανοίγουν για να κατευθύνει την ψύξη του αέρα μόνο όταν τα φρένα είναι καυτά, και η διατήρησή τους κλειστά άλλες φορές, για να μειώσει την αεροδυναμική αντίσταση. Η F12berlinetta παράγει 123 κιλά κάθετης δύναμης στα 200 km/h, μια εντυπωσιακή αύξηση της τάξης του 76% σε σχέση με την Ferrari 599, και έχει συντελεστή οπισθέλκουσας Cd 0,299.

Επιδόσεις

Η Ferrari ανέφερε τότε ότι η F12berlinetta είναι σε θέση να διασχίσει την πίστα δοκιμών Fiorano σε 1 λεπτό και 23 δευτερόλεπτα, 1 δευτερόλεπτο ταχύτερα από την 599 GTO, 1,9 δευτερόλεπτα ταχύτερα από την Ferrari Enzo, 2 δευτερόλεπτα ταχύτερα από την 458 Italia και 3,5 δευτερόλεπτα ταχύτερα από την 599 GTB.